BOSNA I HERCEGOVINA

REPUBLIKA SRPSKA 


OKRUŽNI PRIVREDNI SUD U BIJELJINI 
Broj: 59 0 Ps 042368 26 Mo 


Bijeljina, 21.8.2026. godine
Okružni privredni sud u Bijeljini, sudija Goran Jović, u pravnoj stvari po tužbi tužioca „JOKIĆ-INVEST“ d.o.o. Zvornik, sa sjedištem u Zvorniku, Ekonomija, Deveta ulica br. 34, zastupan po direktoru P. J., te po punomoćniku Vladimiru Rikiću, advokatu iz Bijeljine, protiv tuženih „EOS MATRIX“ d.o.o. za poslovne usluge Sarajevo, sa sjedištem u Sarajevu, Trg solidarnosti 2A, zastupan po direktoru P. M., te po punomoćniku Ognjenu Avlijašu, advokatu iz Bijeljine i „DAŽ“ d.o.o. Zvornik – u stečaju, sa sjedištem u Zvorniku, Ekonomija, Deveta ulica br. 30, zastupan po stečajnom upravniku Besimu Hamidoviću, radi utvrđenja nedopuštenosti izvršenja, v.p.s. 300.000,00 KM, u postupku odlučivanja po prijedlogu za određivanje mjere obezbjeđenja, nakon održanog ročišta, u prisustvu punomoćnika Vladimira Rikića i Ognjena Avlijaša, advokata iz Bijeljine, a u odsustvu stečajnog upravnika Besima Hamidovića, donio je dana 21.8.2026. godine sljedeće:
RJEŠENjE
Odbija se kao neosnovan prijedlog za određivanje mjere obezbjeđenja koji glasi:

„Određuje se sudska mjera obezbjeđenja, te se odlaže izvršni postupak koji se vodi pred Okružnim privrednim sudom u Bijeljini pod brojem 59 0 Ps 040579 26 Ip 2 po prijedlogu tražioca izvršenja „EOS MATRIX“ d.o.o. za poslovne usluge Sarajevo kao I- protivnika mjere obezbjeđenja protiv izvršenika „DAŽ“ d.o.o. Zvornik – u stečaju, kao drugog protivnika mjere obezbjeđenja, po osnovu Ugovora o zasnivanju založnog prava broj [...] od 23.2.2017. godine i Ugovora o prenosu hipoteke broj [...] od 6.7.2022. godine, radi naplate novčanog potraživanja I-protivnika mjere obezbjeđenja u iznosu od 10.760.273,12 KM, sa zakonskim zateznim kamatama obračunatim od dana podnošenja prijedloga za izvršenje, tj. počev od 9.2.2026. godine, pa do dana isplate, kao i pripadajućih sudskih troškova i to na nekretninama označenim kao k.č. br. [...], zv. „štamparija“ u naravi privredna zgrada površine 427m2 i ekonomsko dvorište površine 4383m2, ukupne površine 4810m2, upisanim u zk uložak broj [...] Zvornik, sve do pravosnažnog okončanja ovog parničnog postupka, a što su tuženi, kao protivnici mjere obezbjeđenja, dužni trpiti i tako prihvatiti.        
Zabranjuje se prvotuženom, kao protivniku mjere obezbjeđenja „EOS MATRIX“ d.o.o. Sarajevo, da preuzima bilo koju radnju u cilju naplate svih iznosa radi čije naplate se vodi izvršni postupak kod Okružnog privrednog suda u Bijeljini pod brojem 59 0 Ps 040579 26 Ip 2 na nekretninama iz stava I ovog rješenja, a što su tuženi, kao protivnici mjere obezbjeđenja, trpiti i kao takvo prihvatiti.

Nalaže se prvotuženom, kao protivniku mjere obezbjeđenja „EOS MATRIX“ d.o.o. Sarajevo, da obustavi sve radnje koje je isti preuzeo u cilju naplate svih iznosa radi čije naplate se vodi izvršni postupak kod Okružnog privrednog suda u Bijeljini pod brojem 59 0 Ps 040579 26 Ip 2, a što su tuženi kao protivnici mjere obezbjeđenja dužni trpiti i kao takvo prihvatiti.

Ovo rješenje ima dejstvo rješenja o izvršenju iz Zakona o izvršnom postupku.

Izrečena mjera obezbjeđenja ostaje na snazi do naredne odluke suda o mjeri obezbjeđenja, a najduže do isteka roka od 30 dana po nastupanju uslova za prinudno izvršenje sudske odluke donesene u ovom parničnom postupku.“

Ukida se rješenje o određivanju privremene mjere obezbjeđenja Okružnog privrednog suda u Bijeljini broj 59 0 Ps 042368 26 Ps od 8.6.2026. godine. 

Obrazloženje

Tužilac je dana 4.6.2026. godine podnio tužbu protiv tuženih radi utvrđenja nedopuštenosti izvršenja. U tužbi navodi da je pred Okružnim privrednim sudom u Bijeljini u toku izvršni postupak koji se vodi u predmetu broj 59 0 Ps 040579 26 Ip 2, po prijedlogu tražioca izvršenja „EOS MATRIX“ d.o.o. za poslovne usluge Sarajevo, protiv izvršenika „DAŽ“ d.o.o. Zvornik – u stečaju po osnovu Ugovora o zasnivanju založnog prava broj [...] od 23.2.2017. godine i Ugovora o prenosu hipoteke broj [...] od 6.7.2022. godine, radi naplate novčanog potraživanja u iznosu od 10.760.273,12 KM, sa zakonskim zateznim kamatama obračunatim od dana podnošenja prijedloga za izvršenje, tj. počev od 9.2.2026. godine, pa do dana isplate, kao i pripadajućih sudskih troškova i to na nekretninama označenim kao k.č. br. [...], zv. „štamparija“ u naravi privredna zgrada površine 427m2 i ekonomsko dvorište površine 4383m2, ukupne površine 4810m2, upisanim u zk uložak broj [...] Zvornik. 

Tužilac dalje navodi da je predmetne nekretnine kupio još 2018. godine od pravnog prednika „DAŽ“ d.o.o. Zvornik – u stečaju i to Ugovorom o kupoprodaji nekretnina broj [...] od 29.6.2018. godine, za koju kupoprodaju je isplatio cjelokupan ugovoreni iznos od 300.000,00 KM i isti je uveden u posjed nepokretnosti. Do današnjeg dana nije se uspio upisati kao vlasnik nepokretnosti iz razloga što je upisani založni povjerilac odbio dati saglasnost tužiocu da se upiše kao vlasnik nekretnina, te je tuženi „DAŽ“ d.o.o. Zvornik – u stečaju još uvijek upisan kao vlasnik nepokretnosti iako faktički isti to nije više.   
O predmetnom postupku izvršenja saznao je tek 22.4.2026. godine kada je sudski vještak građevinske struke Vlastimir Simanić pristupio predmetnoj nekretnini radi postupanja po zaključku suda u vezi vještačenja-utvrđivanja tržišne vrijednosti iste. 

Izvršenik „DAŽ“ d.o.o. Zvornik – u stečaju nije se protivio u predmetnom postupku izvršenja, dakle, nije izjavljivao pravne lijekove znajući da predmetne nekretnine nisu u njegovom vlasništvu niti u posjedu, ne vodeći brigu da će na taj način tužiocu kao stvarnom vlasniku pričiniti nenadoknadivu štetu. Da predmetne nekretnine ne predstavljaju vlasništvo izvršenika niti iste mogu biti predmet prinudnog izvršenja ukazuje i Odluka Vrhovnog suda Republike Srpske broj 59 0 Ps 035852 22 Rev od 3.11.2022. godine, kojom je utvrđeno pravo tužioca „JOKIĆ INVEST“ d.o.o. Zvornik na izlučenje predmetnih nekretnina iz stečajne mase tuženog „DAŽ“ d.o.o. Zvornik – u stečaju, po osnovu prijave izlučnog prava od 3.3.2020. godine, što su tuženi „DAŽ“ d.o.o. Zvornik – u stečaju i Nova banka a.d. Banja Luka (od koga je „EOS MATRIX“ d.o.o. Sarajevo naknadno otkupilo potraživanje), dužni da priznaju i trpe. 
Postavljenim tužbenim zahtjevom tužilac traži da se utvrdi nedopuštenost izvršenja na nepokretnostima upisanim u zk uložak broj [...] Zvornik, te da se obustavi prethodno navedeni izvršni postupak.
Uz dostavljenu tužbu i postavljeni tužbeni zahtjev, tužilac je podnio prijedlog za određivanje privremene mjere obezbjeđenja i mjere obezbjeđenja smatrajući da je isti učinio vjerovatnim postojanje svog prava, kao i činjenicu da bi i bez određene mjere obezbjeđenja mogao pretrpjeti nenadoknadivu materijalnu štetu, a samo vođenje izvršnog postupka u pogledu predmetnih nekretnina predstavlja osnov za hitno donošenje privremene mjere obezbjeđenja.

Postupajući po prijedlogu za određivanje privremene mjere obezbjeđenja sud je istu odredio rješenjem od 8.6.2026. godine, a koje je rješenje uredno dostavio tuženim.

Dana 12.6.2026. godine tuženi „EOS MATRIX“ d.o.o. Sarajevo dostavio je odgovor na prijedlog za određivanje mjere obezbjeđenja, te osporio razloge zbog koga je određena privremena mjera obezbjeđenja, navodeći da bi određivanjem mjere obezbjeđenja sud rješavao o već presuđenoj stvari. Naime, Viši privredni sud u Banja Luci je u svojoj odluci-rješenju broj 59 0 Ip 040579 25 Pž naveo da „pravna priroda založnog prava je takva da je hipotekarni povjerilac privilegovan u ovom svom pravu i da svoje potraživanje može namiriti prije svih ostalih povjerilaca bez obzira kod koga se stvar nalazi i bez obzira na eventualne promjene vlasništva na založenoj nekretnini...“. U istoj toj odluci Viši privredni sud navodi da je izvršna notarska isprava-Ugovor o založnom pravu na nekretninama izvršna isprava u smislu Zakona o notarskoj službi. Predmetno založno pravo tuženog i dalje postoji, obzirom da tužilac u predmetu pred Okružnim privrednim sudom u Bijeljini, broj 59 0 Ps 040408 24 Ps, nije uspio sa poništenjem upisa založnog prava. Predloženom mjerom obezbjeđenja direktno bi se nanijela šteta imovinskim interesima tuženog „EOS MATRIX“ d.o.o. Sarajevo, imajući u vidu njegovo pravo namirenja iz prodajne vrijednosti predmetnih nepokretnosti, sa prijedlogom da se odbije prijedlog za određivanje mjere obezbjeđenja i ukine već određena privremena mjera obezbjeđenja. 
U postupku odlučivanja o predloženoj mjeri obezbjeđenja tužilac je ostao kod svih navoda iznesenih u prijedlogu za određivanje mjere obezbjeđenja, navodeći da tužilac je vlasnik predmetnih nepokretnosti, da je od Nove banke a.d. Banja Luka onemogućen da se upiše kao vlasnik nad istim, da se ne može sprovoditi izvršni postupak prema „DAŽ“ d.o.o. Zvornik u stečaju, gdje je kao predmet izvršenja određenja zabilježba, procjena i prodaja nepokretnosti upisanih u zk uložak broj [...] Zvornik jer iste ne pripadaju tuženom „DAŽ“ d.o.o. Zvornik u stečaju, nego tužiocu „JOKIĆ INVEST“ d.o.o. Zvornik, te da se potraživanje tražioca izvršenja-tuženog „EOS MATRIX“ d.o.o. Sarajevo ne može namiriti iz predmetnih nepokretnosti. Tužilac smatra da je kroz dokazni postupak u konkretnom slučaju dokazao ispunjenost kumulativnih uslova za određivanje mjere obezbjeđenja određene članom 269. stav 1. tačka 1. i 2. Zakona o parničnom postupku, odnosno odredbama člana 273. stav 1. tačka 1., 4. i 5. istog zakona, a sve u vezi sa članom 53. stav 2. Zakona o izvršnom postupku, dok je s druge strane tuženi „EOS MATRIX“ d.o.o. Sarajevo ostao kod svih svojih navoda iznesenih u odgovoru na predloženu mjeru obezbjeđenja od 12.6.2026. godine.  
U postupku odlučivanja po predloženoj mjeri obezbjeđenja provedeni su dokazi uvidom i čitanjem u materijalne dokaze i to: Zaključak Okružnog privrednog suda u Bijeljini br. 59 0 Ip 040579 26 Ip 2 od 26.5.2026. godine; Ugovor o kupoprodaji nekretnina br. [...] od 29.6.2018. godine; Presuda Vrhovnog suda Republike Srpske br. 59 0 Ps 035852 22 Rev od 3.11.2022. godine;  Rješenje Okružnog privrednog suda u Bijeljini br. 59 0 St 034720 19 St od 27.1.2020. godine; Rješenje Višeg privrednog suda br. 59 0 Ip 034151 23 Pž od 11.7.2023. godine;  Prijedlog za izvršenje EOS Matrix-a od 9.2.2026. godine; Rješenje o izvršenju Okružnog privrednog suda u Bijeljini br. 59 0 Ip 040579 26 Ip 2 od 10.2.2026. godine; Dopis Besima Hamidovića od 22.3.2026. godine; Nalaz i mišljenje vještaka građevinske struke Vlastimira Simanića od 18.5.2026. godine;  te uvid i čitanje predmeta Okružnog privrednog suda u Bijeljini broj 59 0 Ip 040579 i 59 0 Ps 040408 24 Ps. 

Ocjenom izvedenih dokaza i to kako svakog dokaza posebno, tako i u njihovoj međusobnoj vezi, imajući u vidu navode samih stranaka, odlučeno je kao u izreci rješenja iz sljedećih razloga: 
Iz izvršnog predmeta Okružnog privrednog suda u Bijeljini broj 59 0 Ip 040579 26 Ip 2 proizilazi da je tražilac izvršenja-ovdje tuženi „EOS MATRIX“ d.o.o. Sarajevo dana 2.4.2025. godine podnio prijedlog za izvršenje protiv izvršenika, ovdje tužioca „JOKIĆ INVEST“ d.o.o. Zvornik, radi naplate novčanog potraživanja u iznosu od 10.760.273,12 KM, sa pripadajućim zakonskim zateznim kamatama i troškovima postupka zapljenom, procjenom i prodajom nepokretnosti izvršenika upisanih u zk uložak [...] Zvornik (u zk izvadku zk uloška broj [...] Zvornik od 23.4.2026. godine na nekretninama upisanim u parcela broj [...] kao vlasnik sa dijelom od 1/1 označen je „DAŽ“ d.o.o. Zvornik, a u „C“ teretnom listu pod rednim brojem 1 (primjedba pod rednim brojem 10) navedeno je na osnovu Ugovora o zasnivanju hipoteke OPU [...] od 23.2.2017. godine, zaključen kod notara Zorana Kovačevića iz Zvornika upisano založno pravo-hipoteka na predmetnim nepokretnostima u dijelu od 1/1 radi obezbjeđivanja potraživanja banke (glavnog i sporednog) po osnovu Ugovora o dugoročnom kreditu broj [...] od 23.2.2017. godine u iznosu od 15.500.000,00 KM uz kamatu i ugovorenu kamatnu stopu a sve u korist Nove banke a.d. Banja Luka. Upisana zabilježba zabrane otuđenja i novog opterećenja bez pismene saglasnosti založnog povjerioca, kao i zabilješka podvrgavanja založnog dužnika u neposrednom prinudnom izvršenju bez odgađanja na predmetnim nepokretnostima na osnovu predmetne notarske isprave, dok je pod rednim brojem 12 upisa u „C“ teretni list na osnovu Ugovora o prenosu založnog prava (hipoteke) na predmetnim nepokretnostima broj OPU [...] zaključen dana 6.7.2022. godine izvršen prenos predmetne hipoteke sa Nove banke a.d. Banja Luka na „EOS MATRIX“ d.o.o. Sarajevo), a na osnovu izvršne isprave Ugovora o zasnivanju založnog prava broj OPU [...] od 23.2.2017. godine i Ugovora o prenosu hipoteke broj OPU [...] od 6.7.2022. godine, te je postupajući po uputama Višeg privrednog suda iz rješenja broj 59 0 Ip 040579 25 Pž od 9.12.2025. godine „EOS MATRIX“ d.o.o. Sarajevo uredio prijedlog za izvršenje na način da je umjesto izvršenika „JOKIĆ INVEST“ d.o.o. Zvornik označio „DAŽ“ d.o.o. u stečaju Zvornik. Odlučujući o uređenom prijedlogu za izvršenju Okružni privredni sud u Bijeljini donio je rješenje o izvršenju od dana 10.2.2026. godine pravosnažno dana 3.3.2026. godine, te je po istom odredio zabilježbu vođenja izvršnog postupka na nekretninama upisanim u zk uložak broj [...] Zvornik. Dana 23.4.2026. godine tužilac „JOKIĆ INVEST“ d.o.o. Zvornik kao treće lice je uložio  prigovor protiv izvršenja, u kome navodi sljedeće: da izvršenik nije vlasnik i posjednik nepokretnosti koje su predmet izvršenja imajući u vidu sadržaj Presude Vrhovnog suda Republike Srpske br. 59 0 Ps 035852 22 Rev od 03.11.2022. godine i Ugovor o kupoprodaji nekretnina OPU [...] od 29.06.2018. godine; da se odredba člana 70. ZIP u konkretnom slučaju nije mogla primijeniti, jer ne postoji identitet upisanog vlasnika i posjednika sa licem koje je u ovom postupku označeno kao izvršenik; da je izvršenik u stečaju od 27.01.2020. godine nakon čega stečajni upravnik nije preuzeo ovaj postupak; da je rješenje o izvršenju donijeto protivno odredbi člana 73. Zakona o izvršnom postupku, jer postoje izvršni postupci koji su ranije inicirani; predlaže da sud usvoji prigovor, jer je “JOKIĆ- INVEST“ d.o.o. Zvornik, vlasnik i posjednik nekretnina koje su predmet izvršenja i svoje pravo dokazuje notarskim kupoprodajnim ugovorom i presudom Vrhovnog suda Republike Srpske. Odlučujući po prigovoru trećeg lica zaključkom od 26.5.2026. godine „JOKIĆ INVEST“ d.o.o. Zvornik upućen je da u roku od 15 dana od dana prijema zaključka, pokrene parnični postupak protiv tražioca izvršenja i izvršenika, radi utvrđivanja da nije dopušteno izvršenje na nepokretnostima upisanim u zk. ulošku broj [...] Zvornik, u naravi parcele označene kao k.č. br. [...] „Štamparija“ privredna zgrada površine 427 m2, ekonomsko dvorište površine 4383 m2, sveukupne površine 4810 m2. U toku postupka provedena je procjena nepokretnosti upisanih u zk uložak [...] sp Zvornik, gdje je vještak građevinske struke Vlastimir Simanić iz Zvornika kao tržišnu vrijednost predmetnih nekretnina odredio novčani iznos od 836.000,00 KM. 
Iz Ugovora o kupoprodaji nekretnina zaključen kod notara Ljubice Šekarić iz Bijeljine broj OPU [...] od 29.06.2018. godine proizilazi da je isti zaključen između prodavca „DAŽ“ d.o.o. Zvornik i kupca „JOKIĆ INVEST“ d.o.o. Zvornik, da predmet prodaje predstavljaju nepokretnosti upisane u zk uložak broj [...] Zvornik, da je u „C“ teretnom listu na osnovu Ugovora o zasnivanju hipoteke OPU [...] od 23.2.2017. godine zaključen kod notara Zorana Kovačevića iz Zvornika upisano založno pravo-hipoteka na predmetnim nepokretnostima u dijelu od 1/1 radi obezbjeđivanja potraživanja banke (glavnog i sporednog) po osnovu Ugovora o dugoročnom kreditu broj [...] od 23.2.2017. godine u iznosu od 15.500.000,00 KM uz kamatu i ugovorenu kamatnu stopu a sve u korist Nove banke a.d. Banja Luka. Upisana je zabilježba zabrane otuđenja i novog opterećenja bez pismene saglasnosti založnog povjerioca, kao i zabilješka podvrgavanja založnog dužnika u neposrednom prinudnom izvršenju bez odgađanja na predmetnim nepokretnostima na osnovu predmetne notarske isprave. Dalje, notar je upozorio kupca, ovdje tužioca, da su predmetne nekretnine hipotekom opterećene, a radi vraćanja kredita navedenog u „C“ teretnom licu zk uloška [...] Zvornik, te da je potrebna saglasnost založnog povjerioca da se u zemljišnim knjigama izvrši promjena vlasnika, ali su i pored datih upozorenja stranke insistirale da se sačini predmetni ugovor i da su svjesni posljedice zaključenja istog, kao i klauzule podvrgavanja neposrednom izvršenju bez odlaganja i zabrane otuđenja bez saglasnosti založnog povjerioca, kao i opasnosti izvršnog postupka na predmetnoj nepokretnosti. Kao cijena predmetnih nepokretnosti određen je novčani iznos od 300.000,00 KM. 
Iz presude Vrhovnog suda Republike Srpske broj 59 0 Ps 035852 22 Rev od 3.11.2022. godine u pravnoj stvari tužioca „JOKIĆ INVEST“ d.o.o. Zvornik protiv tuženih Nova banka a.d. Banja Luka i „DAŽ“ d.o.o. Zvornik – u stečaju radi utvrđenja osnovanosti izlučnog prava tužioca i utvrđenja osporavanja razlučnog prava iz stečajnog potraživanja tužene „Nove banke“ a.d. Banja Luka proizilazi da je istom utvrđeno pravo tužioca na izlučenje imovine iz stečajne mase tuženog  „DAŽ” d.o.o. Zvornik u stečaju po osnovu prijave izlučnog prava od 3.3.2020. godine da se izluči nekretnina označena kao k.č. broj [...] zvana „Štamparija“, u naravi privredna zgrada površine 427 m2 i ekonomsko dvorište površine 4.383 m2, ukupne površine 4.810 m2, sa uknjiženim vlasništvom u korist tuženog  „DAŽ” d.o.o. Zvornik u stečaju sa dijelom 1/1 u zk. ul. broj [...] Zvornik, odnosno po novom premjeru k.č. broj [...], zvana „Štamparija“, u naravi privredna zgrada broj 1 površine 427 m2 i ekonomsko dvorište površine 4.383 m2, upisana u posjedovni list broj [...] Zvornik, što su tuženi „Nova Banka” a.d. Banjaluka i „DAŽ” d.o.o. Zvornik u stečaju, dužni da priznaju i trpe, te je utvrđeno da je osnovano osporavanje razlučnog prava priznatog u korist tužene „Nova Banka” a d. Banjaluka, radi naplate potraživanja u iznosu od 12.165.714,12 KM, na nekretninama označenim k.č.br. [...] zvana „Štamparija“, u naravi privredna zgrada površine 427 m2 i ekonomsko dvorište površine 4.383 m2, ukupne površine 4.810 m2, sa uknjiženim vlasništvom u korist ”DAŽ” d.o.o. [image: image1.jpg]


Zvornik u stečaju sa dijelom 1/1, upisanim u zk.ul. broj [...] Zvornik, odnosno po novom premjeru označenim kao k.č. broj [...] zvana „Štamparija“, u naravi privredna zgrada broj 1 površine 427 m2 i ekonomsko dvorište površine 4.383 m2, upisana u posjedovni list broj [...] k.o. Zvornik, koje osporavanje je učinjeno od strane tužioca na ispitnom ročištu u predmetu koji se vodi kod Okružnog privrednog suda u Bijeljini broj 59 0 St 034720 19 St od 7.9.2020 [image: image2.jpg]


godine, što su tuženi „Nova Banka” a d. Banjaluka i „DAŽ" d.o.o. Zvornik u stečaju dužni da priznaju i trpe, i da se naloži stečajnom upravniku tuženog „DAŽ” d.o.o. Zvornik u stečaju da na osnovu presude izmijeni tabelu priznatih razlučnih prava na navedenim nekretninama tako što će razlučno pravo u korist tužene „Nova Banka” a.d. Banjaluka svrstati u tabelu osporenih razlučnih prava.

Iz rješenja Okružnog privrednog suda u Bijeljini broj 59 0 St 034720 19 St od 27.1.2020. godine proizilazi da je istim otvoren postupak stečaja nad imovinom stečajnog dužnika Društvo sa ograničenom odgovornošću „DAŽ“ d.o.o. Zvornik, Ekonomija, Deveta ulica br. 30, Zvornik.

Iz rješenja Višeg privrednog suda broj 59 0 Ip 034151 23 Pž od 11.7.2023. godine u izvršnom postupku tražioca izvršenja „EOS MATRIX“ d.o.o. Sarajevo protiv izvršenika „DAŽ“ d.o.o. Zvornik ukinuto rješenje o nastavku izvršnog postupka broj 59 0 Ip 034151 23 Ip 2 od 22.3.2023. godine i rješenje o promjeni tražioca izvršenja broj 59 0 Ip 034151 23 Ip 2 od 1.3.2023. godine.
Iz parničnog predmeta Okružnog privrednog suda u Bijeljini broj 59 0 Ps 040408 24 Ps proizilazi da je pred Okružnim privrednim sudom u Bijeljini vođen parnični postupak tužioca „JOKIĆ INVEST“ d.o.o. Zvornik, protiv tuženih „DAŽ“ d.o.o. Zvornik-u stečaju, „EOS MATRIX“ d.o.o. Sarajevo i „Nova banka“ a.d. Banja Luka radi utvrđenja, gdje je presudom od dana 24.10.2025. godine, odbijen tužbeni zahtjev tužioca kojim je zatraženo utvrđenje da su založno pravo upisano u korist „Nove banke” a.d. Banjaluka, filijala Zvornik pod rednim brojem 1. u teretnom listu nekretnina označenih kao k.č.br. [...], zv. ”Štamparija”, u naravi privredna zgrada površine 427 m2 i ekonomsko dvorište površine 4.383 m2, ukupne površine 4.810 m2, upisanim u zk.ul.br. [...] Zvornik, odnosno po novom premjeru upisanim u PL br. [...] Zvornik, zatim zabilježba izvršenja upisana pod rednim brojem 4. tog teretnog lista u korist „Nove banke“ a.d. Banjaluka, te uknjižba prenosa hipoteke „Nove banke” a.d. Banjaluka u korist „EOS Matrix” d.o.o. Sarajevo pod rednim brojem 6. navedenog teretnog lista, prestala donošenjem pravosnažne i izvršne Presude Vrhovnog suda Republike Srpske broj 59 0 Ps 035852 22 Rev od 3.11.2022. godine, te se tako upisana založna prava sa pripadajućom zabilježbom izvršenja imaju brisati, što su tuženi dužni da priznaju i trpe, kao i utvrđenje da su ništavi Ugovor o kupoprodaji nekretnina broj OPU [...] od 9.11.2021. godine zaključen između „DAŽ” d.o.o. Zvornik u stečaju i „Nove banke” a.d. Banjaluka, te daje ništav Ugovor o kupoprodaji nekretnina broj OPU [...] od 29.3.2022. godine zaključen između „Nove banke” a.d. Banjaluka i „EOS Matrix” d.o.o. Sarajevo, a koji za predmet imaju kupoprodaju nekretnina označenih kao k.č.br. [...], zv. Poslovni objekat u površini od 2.758 m2, u naravi Upravna zgrada površine 1.415 m2 i ekonomsko dvorište površine 1 .343 m2, k.č.br. [...], zv. Magacin sa proizvodnim dijelom u površini od 7.843 m2, u naravi privredna zgrada površine 3.196 m2 i ekonomsko dvorište površine 4.647 m2, k.č.br. [...], zv. Hladnjača Hidrant Aleksandrija u površini od 4.587 m2, u naravi privredna zgrada površine 710 m2, kuća i zgrada površine 8 m3 i ekonomsko dvorište površine 3.869 m2, k.č.br. [...], zv. Diskont u površini od 1.452 m2, u naravi Privredna zgrada površine 162 m2 i ekonomsko dvorište površine I. 290 m2, te k.č.br. [...], zv. Put za Hadžibegovinu u površini od 601 m2, sve upisane u zk.ul.br. [...] Zvornik po starom, odnosno PL br. [...] KO Zvornik po novom premjeru, što su tuženi dužni da priznaju i trpe. Navedena presuda pravosnažna je dana 24.10.2025. godine. 


Iz ZK izvoda, ZK uložak broj [...] kao SP izvornik, nesporno proizilazi da je na predmetnim nepokretnostima, kao vlasnik, upisan tuženi „DAŽ“ d.o.o. Zvornik sa dijelom od 1/1, radi obezbjeđenja potraživanja banke, glavno i sporedno potraživanje po osnovu Ugovora o dugoročnom kreditu broj [...] od 23. 2. 2017. godine u iznosu od 15.500.000,00 KM, u korist Nove banke a.d. Banja Luka, Filijala Zvornik, sa upisanom zabilježbom zabrane otuđenja i novog opterećenja bez pisane saglasnosti založnog povjerioca, kao i zabilježbom podvrgavanja založnog dužnika neposrednom prinudnom izvršenju bez odlaganja na predmetnim nepokretnostima na osnovu notarske isprave.


Takođe, iz predmetnog ZK izvoda proizilazi da je, na osnovu Ugovora o prenosu založnog prava – hipoteke na nepokretnostima broj OPU [...], zaključenog dana 6.7.2022. godine kod notara Borisa Laraća iz Banje Luke, izvršen prenos založnog prava – hipoteke i zabilježba podvrgavanja neposrednom prinudnom izvršenju, kao i zabilježba zabrane otuđenja i novog opterećenja založenih nepokretnosti bez pisane saglasnosti založnog povjerioca, sa Nove banke a.d. Banja Luka na novog hipotekarnog, odnosno založnog povjerioca EOS Matrix d.o.o. Sarajevo.


Dalje, nesporno je da je na osnovu Ugovora o kupoprodaji nepokretnosti broj OPU-[...] od 29. 6. 2018. godine, zaključenog između prodavca „DAŽ“ d.o.o. Zvornik i kupca „Jokić invest“ d.o.o. Zvornik, izvršena prodaja nepokretnosti upisanih u ZK uložak broj [...] k.o. SP Zvornik, te da je u istom ugovoru konstatovano da je u „C“ teretnom listu izvršen upis založnog prava na osnovu Ugovora o zasnivanju hipoteke OPU [...] od 23.2.2017. godine, zaključenog kod notara Zorana Kovačevića, i to na cijelim nepokretnostima u vlasništvu „DAŽ“ d.o.o. Zvornik, sa dijelom od 1/1, radi obezbjeđenja potraživanja po osnovu Ugovora o dugoročnom kreditu od 23.2.2017. godine u iznosu od 15.500.000,00 KM, u korist „Nove banke“ a.d. Banja Luka, i da je upisana zabilježba zabrane otuđenja i novog opterećenja bez pisane saglasnosti založnog povjerioca, kao i zabilježba podvrgavanja založnog dužnika neposrednom prinudnom izvršenju bez odlaganja i zabrane otuđenja bez saglasnosti založnog povjerioca, kao i zabilježba izvršnog postupka na predmetnim nepokretnostima.


Članom 139. Zakona o stvarnim pravima („Službeni glasnik Republike Srpske“ broj 124/08, 3/09 - ispr., 58/09, 95/11, 60/15, 18/16 - odluka US, 107/19, 1/21 - odluka US, 119/21 - odluka US i 21/26) propisano je da založno pravo je ograničeno stvarno pravo na određenoj stvari ili pravu (zalogu) koje daje ovlašćenje svom nosiocu (založnom povjeriocu) da određeno potraživanje, ukoliko mu ne bude ispunjeno nakon dospijeća, namiri iz vrijednosti te stvari, a vlasnik stvari (založni dužnik) dužan je to da trpi. Založnim pravom može biti opterećena pojedinačno određena pokretna ili nepokretna stvar koja se može unovčiti, kao i idealni dio takve stvari.


Članom 139. Zakona o stvarnim pravima propisano je da Založno pravo ne može se odvojiti od zaloga koji opterećuje, pa ko na bilo kojem pravnom osnovu stekne zalog, stekao ga je opterećenog založnim pravom, ako zakonom nije drugačije određeno.


Članom 143. Zakona o stvarnim pravima propisano je da hipoteku kao založno pravo moguće je osnovati jedino na nepokretnostima, ukoliko zakonom nije drugačije određeno.


Članom 168. Zakona o stvarnim pravima propisano je da založni povjerilac ovlašćen je da ostvaruje svoje pravo na namirenje potraživanja iz vrijednosti zaloga, ukoliko se zalogom osigurano potraživanje ne ispuni po dospijeću. Pravo na namirenje zalogom osiguranog potraživanja iz vrijednosti zaloga ostvaruje založni povjerilac putem suda, na zakonom propisan način. Založni dužnik ima pravo da od vlasnika založene stvari, a i od trećih lica zahtijeva da trpe namirenje zalogom osiguranog potraživanja iz vrijednosti založene stvari, ako zakonom nije drugačije određeno.


Članom 180. Zakona o stvarnim pravima propisano je da ako je založno pravo upisano u javnoj evidenciji, prestaće tek brisanjem, ako zakonom nije drugačije određeno.


 Članom 85. stav 1. i 2. Zakona o notarima Republike Srpske ("Službeni glasnik Republike Srpske", br. 86/04, 2/05, 74/05, 76/05 - ispr., 91/06, 37/07, 74/07 - odluka US, 50/10, 78/11, 20/14, 68/17, 113/18 - odluka US i 82/19) propisano je da notarski obrađene isprave su izvršne isprave ukoliko su sačinjene u propisanoj formi i ako su sastavljene o nekom pravu potraživanja, koje ima za predmet plaćanje neke određene sume novca ili davanje određene količine drugih zamjenjivih stvari ili vrijednosnih papira, a dužnik je u ispravi pristao na izvršenje bez odlaganja. Na osnovu notarski obrađene isprave kojom je u javnom registru nepokretnosti upisana hipoteka na određenoj nepokretnosti može se, u svrhu plaćanja obezbijeđenog potraživanja, neposredno nakon dospjelosti, zahtijevati izvršenje na toj nepokretnosti, ako je dužnik na ovo izričito pristao.

Nesporno je da je tužilac, odnosno predlagač mjere obezbjeđenja predmetne nepokretnosti stekao nakon upisa založnog prava na nepokretnostima upisanim u ZK ul broj [...], kao SP Zvornik, odnosno nakon što je izvršen upis ugovora o zasnivanju hipoteke broj OPU [...] od 23.2.2017. godine, na cjelokupnim predmetnim nekretninama u korist hipotekarnog povjerioca „Nova banka“ a.d. Banja Luka, odnosno nakon preuzimaoca hipoteke, ovdje tuženog „EOS Matrix“ d.o.o. Sarajevo.


Okružni privredni sudu u Bijeljini je pravosnažnim rješenjem broj 59 0 Ip 040579 26 Ip2 od dana 10.2.2026. godine, po prijedlogu tražioca izvršenja „EOS MATRIX“ d.o.o. Sarajevo, odredio prinudno izvršenje protiv izvršenika „DAŽ“ d.o.o. -u stečaju Zvornik, na osnovu izvršne isprave Ugovora o zasnivanju založnog prava broj OPU [...] od 23.2.2017. godine i Ugovora o prenosu hipoteke broj OPU [...] od 6.7.2022. godine, radi namirenja novčanog potraživanja u iznosu od 10.760.273,12 KM, sa pripadajućim zakonskim zateznim kamatama i troškovima postupka zapljenom, procjenom i prodajom nepokretnosti izvršenika upisanih u zk uložak [...] Zvornik, te parnični sud u ovom postupku nije ovlašten da ispituje zakonitost izvršnog postupka.

Zadatak ovog suda je da ispita da li tužiocu na konkretnim nepokretnostima pripada takvo pravo koje, po svojoj pravnoj prirodi i dejstvu prema izvršnom povjeriocu, isključuje mogućnost sprovođenja izvršenja na tim nepokretnostima radi namirenja potraživanja izvršnog povjerioca.



Na cjelokupnim nepokretnostima upisanim u zk uložak [...] Zvornik, a koje nepokretnosti predstavljaju predmet prodaje u izvršnom postupku ovog suda broj 59 0 Ip 040579 26 Ip2 tražilac izvršenja-tuženi „EOS MATRIX“ d.o.o. Sarajevo ima zasnovano založno pravo (hipoteku) na osnovu Ugovora o zasnivanju založnog prava broj OPU [...]  od 23.2.2017. godine i Ugovora o prenosu hipoteke broj OPU [...] od 6.7.2022. godine, a koje je  založno pravo stečeno prije zaključenja Ugovora o kupoprodaji nekretnina broj OPU [...] od 29.06.2018. godine između „JOKIĆ INVEST“ d.o.o. Zvornik protiv tuženih „DAŽ“ d.o.o. Zvornik-u stečaju. Samim tim, znajući za postojanje založnog prava (hipoteke), tužilac „JOKIĆ INVEST“ d.o.o. Zvornik ima obavezu da trpi da se na predmetnim nepokretnostima upisanim u zk uložak [...] Zvornik provede postupak prinudnog namirenja novčanog potraživanja tražioca izvršenja.


U pogledu prigovora tužioca, da se u predmetnom postupku izvršenja, prvenstveno imaju primijeniti odredbe Zakona o stečaju, obzirom da je nad imovinom izvršenika „DAŽ“ d.o.o. Zvornik-u stečaju, otvoren stečajni postupak i da se mimo stečajnog postupka ne može voditi poseban izvršni  postupak radi odvojenog namirenja, sud cijeni da je prigovor neosnovan, obzirom da su predmet izvršenja, a samim tim i predmet ovog spora, nekretnine upisane u ZK uložak [...] kao SP Zvornik, izlučene iz stečajne mase izvršenika „DAŽ“ d.o.o. Zvornik-u stečaju (presuda Vrhovnog suda Republike Srpske broj 59 0 Ps 035852 22 Rev od 3.11.2022. godine), na koji način, na osnovu člana 112. stav 1. Zakona o stečaju („Službeni glasnik Republike Srpske“ broj 16/16) nema uslova za primjenu navedenog Zakona.


Članom 269. Zakona o parničnom postupku („Službeni glasnik Republike Srpske“ br. 58/03, 85/03, 74/05, 63/07, 49/09, 61/13, 27/24 i 29/26  – u daljem tekstu: ZPP), mjera obezbjeđenja može se odrediti ako su kumulativno ispunjena dva uslova i to ako predlagač obezbjeđenja učini vjerovatnim postojanje potraživanja ili prava i ako postoji opasnost da bi bez takve mjere protivnik obezbjeđenja mogao svoju imovinu opteretiti, prikriti, otuđiti ili na drugi način njome raspolagati, odnosno promijeniti postojeće stanje stvari ili na neki drugi način štetno uticati na prava predlagača obezbjeđenja.


Tužilac kao predlagač mjere obezbjeđenja je, kako je već navedeno, novi vanknjižni vlasnik predmetne nepokretnosti, koje vlasništvo je stekao nakon upisa založnog prava (hipoteke) na predmetnim nekretninama u korist tražioca izvršenja, pa shodno ranije citiranim odredbama, tužilac je dužan trpjeti prvenstveno ostvarenje prava na  namirenje tražilaca izvršenja, ovdje tuženog „EOS MATRIX“ d.o.o. Sarajevo i dalji postupak će se nastaviti do visine vrijednosti predmetnih nepokretnosti ukoliko iste nisu dovoljne za namirenje potraživanja založnog povjerioca, tako da tužilac nije dokazao vjerovatnim postojanjem svog prava, te ovaj uslov nije ispunjen kako bi se odredila mjera obezbjeđenja, a u direktnoj vezi je i sa drugim uslovom, jer provođenjem izvršenja došlo bi do prodaje predmetnih nekretnina, što ne utiče štetno na predlagača mjere obezbjeđenja upravo iz razloga što je on postao „vlasnik“ predmetnih nekretnina, nakon upisa založnog prava (hipoteke) na predmetnim nekretninama, i dužan je da trpi prvenstveno ostvarenje prava na namirenje tražioca izvršenja stečenih založnim pravom prije nego je on kao predlagač mjere obezbjeđenja postao vlasnik predmetnih nekretnina i to do visine vrijednosti predmetnih nepokretnosti.


S obzirom da  tužilac, kao predlagač mjere obezbjeđenja,  nije  učinio vjerovatnim postojanje prava i da bi provođenje izvršenja štetno uticalo na prava predlagača osiguranja, sud je, kako nisu ispunjeni uslovi iz  člana 269 stav 1 i člana 273 stav 1 tačka 4. Zakona o izvršnom postupku,  odlučio kao u izreci rješenja.

S obzirom da je sud odbio prijedlog za određivanje mjere obezbjeđenja, isti nije odlučivao o prijedlogu tuženog za određivanje jemstva.

Na osnovu člana 278. stav 3. ZPP-a, imajući u vidu da je odbijen prijedlog za određivanje mjere obezbjeđenja, sud je ukinuo i rješenje o određivanju privremene mjere obezbjeđenja Okružnog privrednog suda u Bijeljini broj 59 0 Ps 042368 26 Ps od 8.6.2026. godine. 


 U pogledu nastalih dosadašnjih troškova postupka, sud će odlučiti u presudi ili rješenju kojim se završava postupak, a u skladu sa članom 396. stav 3. ZPP-a

                                                                                                                               Sudija
                                                                                                                          Goran Jović

P O U K A

Protiv ovog rješenja može se izjaviti žalba

Višem privrednom sudu, putem ovoga

suda, u roku od 8 dana od dana dostave  rješenja. 

